**Αριστοτέλης, Πολιτικά:** ενότητα 18

Εισαγωγικά

Το ερώτημα που απασχολεί εδώ τον Αριστοτέλη είναι σ’ ένα βαθμό πιο εξειδικευμένο σε σχέση με όσα προηγήθηκαν: «ποια μορφή διακυβέρνησης της πόλης θα πρέπει να θεωρηθεί η πιο κατάλληλη για τη διασφάλιση της κοινής ευδαιμονίας, η δύναμη των πολλών (που λειτουργεί αθροιστικά / σωρευτικά) **[**ή η δύναμη των λίγων και εκλεκτών (που συγκεντρώνει ο καθένας τους στο μέγιστο βαθμό χαρίσματα που μέσα στο πλήθος μόνο σκόρπια τα βρίσκεις)»**]**; Στα «Ηθικά Νικομάχεια» ο Αριστοτέλης έθεσε την άποψη ότι όλα τα πολιτεύματα / όλοι οι νομοθέτες στοχεύουν στο καλό αποτέλεσμα, την αποτελεσματική διοίκηση των πολιτών και την προώθηση του κοινού συμφέροντος, κι ότι η αποτυχία τους δεν οφείλεται στην κακή τους φύση αλλά στην αστοχία τους να διαπαιδαγωγήσουν κατάλληλα τους πολίτες στους οποίους απευθύνονται. Επειδή όμως, ανάμεσα σε άλλα, έκανε λόγο, στα «Πολιτικά» του, για «ορθά» και «παρεκκλίνοντα» πολιτεύματα, έρχεται τώρα να εξετάσει εάν οι πολλοί ως σύνολο **[**ή οι λίγοι και εκλεκτοί**]** είναι σκοπιμότερο να νέμονται την εξουσία **[**και ποιοι τελικά εγγυώνται καλύτερα την ευημερία της πόλης**]**.

► Σαφή θέση στο ζήτημα δεν δείχνει, σύμφωνα με τα λεγόμενα της ενότητας, να παίρνει ο Αριστοτέλης. Παραθέτει με πολύ προσεκτικό τρόπο επιχειρήματα και παραδείγματα σχετικά με τα πλεονεκτήματα που παρουσιάζει η κάθε άποψη και συγκρίνει τα δεδομένα του. Αν όμως συνεκτιμήσουμε κάποια άλλα δεδομένα από την προηγούμενη διδασκαλία του στα «Πολιτικά» → θα καταλήξουμε λογικά στο συμπέρασμα ότι πιθανότατα ο Αριστοτέλης κλίνει υπέρ των πολλών και αυτούς θεωρεί καταλληλότερους να διοικήσουν την πόλη, όχι τόσο τους λίγους και εκλεκτούς. Ποια τέτοια στοιχεία μπορούμε να αξιοποιήσουμε;

1. Τη γενικότερη παραδοχή του ότι η πόλη είναι ένα είδος τελείωσης / ολοκλήρωσης των πολιτών που τη συναποτελούν, αφού συνενώνει τις ατομικές επιδιώξεις σε έναν ενιαίο στόχο ⇒ στους πολλούς εντοπίζεται το ζητούμενο αλλά και η συνισταμένη κατά κάποιο τρόπο της κοινής ευτυχίας.
2. Την αντίληψή του ότι η πόλη προηγείται αξιολογικά από το κάθε επιμέρους άτομο ⇒ προέχει το σύνολο, η ευδαιμονία των πολλών, και όχι το κάθε επιμέρους άτομο.
3. Τον ορισμό που έδωσε αλλού στον «πολίτη» ( = αυτός που μετέχει στην πολιτική και δικαστική εξουσία μιας πόλης) και στην «πόλη» ( = το άθροισμα τέτοιων ενεργών πολιτών με γνώμονα την αυτάρκεια του συνόλου).
4. Την άποψή του – αλλού στα «Πολιτικά» – ότι η πιο επιθυμητή μορφή διακυβέρνησης είναι η «Μέση Πολιτεία», ένα είδος δηλαδή αστικού – δημοκρατικού πολιτεύματος που θα βασίζεται βέβαια στα δικαιώματα των πολλών (και) ως προς τη διαχείριση της εξουσίας.

**Συμπέρασμα:** Από τις απόψεις αυτές (a-d) προκύπτει έντονη ιδεολογική συγγένεια των άλλων θέσεων του Αριστοτέλη με την πρώτη άποψη που ελέγχεται στην ενότητα 18 ⇒ ο Αριστοτέλης φαίνεται να προτιμά τους **πολλούς** στην εξουσία **[**παρά τους **λίγους** και **εκλεκτούς]**. **[**Η θέση αυτή πάντως δεν θα πρέπει να νοηθεί ως αντίθετη με τις απόψεις του Αριστοτέλη, που απορρέουν από τα γραφόμενα σε άλλη ενότητα παρά ως συμπληρωματική: ο Αριστοτέλης έτσι κι αλλιώς επαινεί τους «αρίστους» για τη μόρφωση, τη σοφία τους και τις διοικητικές τους ικανότητες και μάλλον αντιλαμβάνεται την άριστη διακυβέρνηση ως σύνθεση της πολυφωνίας των απόψεων (που εκφράζουν οι πολλοί) και της αξιοκρατίας (που ταιριάζει στους λίγους και εκλεκτούς)**]**.

**Το συμπέρασμα και η προσωπική άποψη του Αριστοτέλη**

**(Σχόλιο από το** [**www.study4exams.gr**](http://www.study4exams.gr)**)**

Πρόθεση του Αριστοτέλη στο σημείο αυτό δεν είναι να παρουσιάσει κάποιες αισθητικές του αντιλήψεις, αλλά χρησιμοποιώντας την επαγωγική μέθοδο, να δημιουργήσει μία αναλογία μεταξύ αισθητικής και πολιτικής θεωρίας, ώστε να παρουσιάσει με μεγαλύτερη ευκολία και σαφήνεια τα δύσκολα πολιτικά θέματα που πραγματεύεται. Έτσι, από τα παραδείγματα αυτά προκύπτουν τα εξής: όπως στη ζωγραφική μια ωραία προσωπογραφία είναι αποτέλεσμα της συνένωσης πολλών επιμέρους ωραίων στοιχείων που υπάρχουν στον κόσμο της πραγματικότητας διάσπαρτα σε πολλά επιμέρους άτομα, έτσι **και στην πόλη μπορεί το κάθε επιμέρους άτομο να μην είναι από μόνο του τίποτε το αξιόλογο, ενωμένοι όμως όλοι μαζί αυτοί οι πολίτες μπορούν να είναι καλύτεροι και αποτελεσματικότεροι από τους λίγους και αρίστους**. Αν δηλαδή στη διοίκηση της πόλης και στις συνελεύσεις της εκκλησίας του δήμου εκμεταλλευτούμε τις θετικές ιδιότητες του καθενός, τότε η εξουσία θα ασκείται με σωστότερο, αντικειμενικότερο και συνεπώς αποτελεσματικότερο τρόπο. Τα παραπάνω μάς βοηθούν να καταλάβουμε ποιο πολίτευμα κρίνεται σωστότερο, κατά τη γνώμη του Αριστοτέλη. Αυτό είναι η «πολιτεία», ή υγιής δημοκρατία, όπου κυβερνά το πλήθος με αρετή και φρόνηση και η οποία αποβλέπει στην τέλεια και αυτάρκη ζωή.

Είναι σαφές ότι ο φιλόσοφος αναγνωρίζει ότι υπάρχουν κάποιοι άνθρωποι αξιόλογοι, οι οποίοι είναι ανώτεροι από το κάθε επιμέρους άτομο του πλήθους, επειδή συγκεντρώνουν στο πρόσωπό τους όλες εκείνες τις θετικές ιδιότητες που στο πλήθος είναι διάσπαρτες. Μάλιστα, λίγο μετά στο κείμενο, σε σημείο που δεν περιλαμβάνεται στις ενότητες που εξετάζουμε, αναφέρεται ο φιλόσοφος στο ιστορικό παράδειγμα, του Σόλωνα και άλλων νομοθετών, οι οποίοι με τις μεταρρυθμίσεις τους επεξέτειναν το δικαίωμα εκλογής δημοσίων υπαλλήλων και ελέγχου τους στους απλούς πολίτες, οι οποίοι ως άτομα δεν επιτρεπόταν να αναλαμβάνουν αξιώματα (*Πολιτικά* 1281b 30-31: «διόπερ καὶ Σόλων καὶ τῶν ἄλλων τινὲς νομοθετῶν τάττουσιν ἐπί τε τὰς ἀρχαιρεσίας καὶ τὰς εὐθύνας τῶν ἀρχόντων, ἄρχειν δὲ κατὰ μόνας οὐκ ἐῶσιν»). Επίσης, από την «Αθηναίων Πολιτεία» (28,5 και 33,2) μαθαίνουμε ότι ο Αριστοτέλης θεωρούσε τον Θηραμένη, τον Νικία και τον Θουκυδίδη σημαντικούς δημόσιους άνδρες της Αθήνας.

Βέβαια και η διαλλακτικότητα του χαρακτήρα του και η επιστημονική του σκέψη τον οδηγούν στο **να μη διατυπώσει με ενάργεια και σαφήνεια την προτίμησή του αυτή**. Αυτό συμβαίνει γιατί ο Αριστοτέλης βρίσκεται ακόμα στην αναζήτηση του ιδανικού κράτους, συζητώντας σε επίπεδο αρχών πώς κυβερνάται ένα κράτος, πώς μπορεί και πώς πρέπει να κυβερνάται.